**EXEL CUP 2012**

 Každoročná tradícia v podobe medzinárodného florbalového turnaja „Exel Cup“ priniesla dňa 13.11.2012 vysokoškolský florbalový kolotoč, ktorý sa aj tento rok mohol pod vedením Mgr. Juraja Dudoviča roztočiť opäť naplno v priestoroch telocvične na Jedlíkovej ulici č.7 v Košiciach. Permanentne sa na tejto florbalovej udalosti zúčastňujú aj kolegovia a nadšenci dierkovanej loptičky z maďarského Miškolca a podobne aj študenti z Prahy pod hlavičkou ČVUT. Organizátor turnaja družstvo ATU Košice nasadilo svoj juniorský výber, v ktorom sa predstavilo aj niekoľko reprezentantov a extraligových zástupcov. Premiérovo mala zastúpenie aj fakulta FEI, ktorá je súčasťou TU v Košiciach. Samozrejme medzi družstvami, ktoré bojovali o titul na Exel Cupe 2012 nechýbal ani výber toho najlepšieho čo ponúka UPJŠ. Turnaj sa odohral formou „tabuľka“ čo znamená, že každé družstvo si zmeralo svoje sily a florbalové schopnosti vzájomne medzi sebou sériou 4 zápasov, ktoré boli naplánované od 09:00 do 17:00. Hrací systém bol naordinovaný na 4+1 s hracím časom 2 x 20 minút.

 Na prvý duel sme nastúpili proti juniorskému výberu ATU a zápas mal od začiatku aj patričný náboj, keďže družstvo UPJŠ reprezentovali extraligoví hráči ATU a to konkrétne Dudovič Peter, Veselovský Peter a nehrajúci kapitán Pelegrin Patrik. Prvý polčas sa niesol vo vyrovnanom duchu, ale mladícku dravosť a prefíkanosť sa nám nepodarilo v dôležitých momentoch zlomiť, a tak sme nakoniec museli skloniť hlavy pred súperom a po prehre 3:9 sme odchádzali bez bodov.

 V druhom zápolení nás čakal maďarský súper z Miškolca a od začiatku sme jasne dominovali. Niekoľko vstrelených gólov hneď v úvode stretnutia nás správne namotivovalo a zápas sme bez problémov dotiahli do víťazného konca v pomere 12:2.

 Zápas s poradovým čislom 3 sme odohrali proti fakulte FEI, ale ani tá nás nedokázala dostatočne preveriť a po výbornom a zodpovednom výkone sme vyhrali jednoznačne 10:3.

 Posledný zápas na turnaji znamenal bitku o celkové 2.miesto a práve v nej sa nám do cesty postavili českí bratia z ČVUT Praha. Od úvodného hvizdu bol zápas florbalovou lahôdkou pre prítomných divákov. Hra sa prelievala z jednej strany na druhú, ale ani jeden z tímov sa nedokázal výraznejšie gólovo odpútať. V záverečnej minúte sme dokonca viedli o dva góly, ale pri súperovej power-play sme inkasovali a pár sekúnd pred koncom Praha dokonala florbalový zázrak a poslala zápas do samostatných nájazdov, kde boli úspešnejší práve hostia z Čiech a po výsledku 9:10 po s.n. nás odsunuli na konečný bronzový stupienok, ktorý bol pre náš tím miernym sklamaním.

 Florbalový turnaj Exel Cup 2012, ktorý aj tento rok oslnil najmä svojou medzinárodnou účasťou a výbornou organizáciou pod hlavičkou Mgr. Juraja Dudoviča a florbalového klubu ATU Košice je výborným príkladom ako spolupracovať nie len na akademickej, ale aj športovej úrovni, ktorá je dôležitou súčasťou študentského života.

UPJŠ reprezentovali: Igor Ilčin (LF), Patrik Pelegrin (ÚTVŠ), Peter Dudovič (FF), Peter Veselovský (FF), Tomáš Harčar (ÚTVŠ), Viktor Král (ÚTVŠ), Róbert Balajty (PF), Martin Hudzík (PF), Miroslav Sajko (PF) a Lukáš Varga (FF).

Poradie tímov:

1. ATU Košice - juniori
2. ČVUT Praha
3. UPJŠ Košice
4. Univerzita Miškolc
5. TUKE - FEI

Patrik Pelegrin